Kaapstad konfiskeer motoriste se selfoneFoto: Fredrik Skold / Alamy Die stad Kaapstad het bekend gemaak dat hy reeds meer as 1 300 selfone van motoriste gekonfiskeer het sedert ‘n verordening wat selfoongebruik reguleer in Julie 2012 ingestel is, berig EWN. Motoriste wat gevang word dat hulle SMS-boodskappe stuur of sonder ‘n handvrye-toestel op hul selfoon praat terwyl hulle bestuur, se selfone word vir 24 uur lank gekonfiskeer en hulle moet ‘n stewige boete betaal om die telefoon terug te kry. Die boete van R1 100 is in Julie vanjaar ingestel nadat die verordening nie gesels en ry bekamp het nie. “Sedert 25 Julie is 1 342 selfone gekonfiskeer,” het JP Smith, woordvoerder van die stad, aan EWN gesê. “Altesaam 1 143 van dié selfone is weer afgehaal.” Die nagenoeg 200 selfone, wat nie afgehaal is nie, sal in November op ‘n veiling verkoop word.